CELEX: 52020PC0177
Language: ro
Date: 2020-04-29
Title: Propunere de REGULAMENT AL PARLAMENTULUI EUROPEAN ȘI AL CONSILIULUI de modificare a Regulamentului (UE) 2017/352 pentru a permite organelor de administrare sau autorităților competente să prevadă o flexibilitate în ceea ce privește perceperea taxei de utilizare a infrastructurii portuare în contextul pandemiei de COVID-19

COMISIA EUROPEANĂ
            Bruxelles, 29.4.2020
            COM(2020) 177 final
            2020/0067(COD)
            Propunere de
            REGULAMENT AL PARLAMENTULUI EUROPEAN ȘI AL CONSILIULUI
            de modificare a Regulamentului (UE) 2017/352 pentru a permite organelor de administrare sau autorităților competente să prevadă o flexibilitate în ceea ce privește perceperea taxei de utilizare a infrastructurii portuare în contextul pandemiei de COVID-19  
            (Text cu relevanță pentru SEE)
            
               
         
         
            
               EXPUNERE DE MOTIVE
            
            
               1.CONTEXTUL PROPUNERII
            
            
               •Motivele și obiectivele propunerii
            
            
               
                  Regulamentul (UE) 2017/352 al Parlamentului European și al Consiliului din 15 februarie 2017 [denumit în continuare „Regulamentul (UE) 2017/352”] stabilește un cadru privind furnizarea de servicii portuare și norme comune privind transparența financiară a porturilor
                     1
                  . Articolul 13 din regulamentul menționat prevede obligația statelor membre de a se asigura că pentru utilizarea infrastructurii portuare se percepe o taxă.
               
               
                  Pandemia de COVID-19 are un impact puternic asupra transportului maritim și a sustenabilității financiare a operatorilor. O suspendare sau amânare a plății taxelor de utilizare a infrastructurii portuare îi poate ajuta deci pe operatorii de nave în aceste circumstanțe excepționale.
               
            
            
               Articolul 13 alineatul (1) din Regulamentul (UE) 2017/352 prevede obligația statelor membre de a se asigura că pentru utilizarea infrastructurii portuare se percepe o taxă. 
            
            
               Taxele de utilizare a infrastructurii portuare sunt definite la articolul 2 alineatul (9) din Regulamentul (UE) 2017/352 ca fiind „o taxă percepută, în beneficiul direct sau indirect al organului de administrare al portului sau al autorității competente, pentru utilizarea infrastructurii, a instalațiilor și a serviciilor, inclusiv a căilor navigabile de acces la portul respectiv, precum și pentru accesul la operațiunile de prelucrare a pasagerilor și a mărfurilor, dar excluzând costurile de închiriere ale terenului și taxele cu efect echivalent”.
            
            
               Taxele de utilizare a infrastructurii portuare sunt percepute de organul de administrare al portului sau de o autoritate competentă în ceea ce privește utilizatorii portuari, adică proprietarii sau operatorii de nave.
            
            
               Articolul 13 alineatul (4) din Regulamentul (UE) 2017/352 prevede faptul că taxele de utilizare a infrastructurii portuare pot varia, printre altele, în funcție de categoriile de utilizatori, însă nu permite unui organ de administrare al unui port sau unei autorități competente să elimine, să suspende, să reducă sau să amâne plata taxelor de utilizare a infrastructurii portuare pentru toți utilizatorii portuari.
            
            
               Noua dispoziție tranzitorie va oferi statelor membre opțiunea de a permite organelor de administrare ale porturilor sau autorităților competente să decidă dacă:
            
            
               –să elimine (să scutească, adică să nu mai solicite deloc plata); sau 
            
            
               –să suspende (să înghețe sau să întrerupă plata pentru un anumit interval de timp); sau 
            
            
               –să reducă (să micșoreze cuantumul taxei); sau
            
            
               –să amâne (să solicite la o dată ulterioară) plata taxelor de utilizare a infrastructurii portuare.
            
            
               Întrucât durata impactului pandemiei de COVID-19 asupra transportului maritim este incertă și pentru a permite o flexibilitate suficientă a sectorului, noua dispoziție tranzitorie se va aplica taxelor de utilizare a infrastructurii portuare datorate pentru perioada cuprinsă între 1 martie 2020 și 31 decembrie 2020.
            
            
               Articolul 13 alineatul (5) din Regulamentul (UE) 2017/352 prevede următoarele: „Organul de administrare al portului sau autoritatea competentă se asigură că utilizatorii infrastructurii portuare sunt informați în legătură cu orice schimbare survenită în natura sau nivelul taxelor de utilizare a infrastructurii portuare cu cel puțin două luni înainte de data la care respectivele schimbări intră în vigoare.”
            
            
               În circumstanțe excepționale, precum criza actuală provocată de coronavirus, trebuie să se renunțe la cerința de a transmite notificări cu o perioadă de preaviz de „cel puțin două luni”. Prin urmare, modificarea propusă acordă organelor de administrare ale porturilor sau autorităților competente posibilitatea de a se abate, în circumstanțe excepționale, de la cerința de a transmite notificări cu o perioadă de preaviz de „cel puțin două luni” și le permite să transmită notificări cu o perioadă de preaviz mai scurtă, care urmează să fie stabilită de organul de administrare al portului sau de autoritatea competentă.
            
            
               •Coerența cu dispozițiile existente în domeniul de politică vizat
            
            
               
                  Regulamentul (UE) 2017/352 nu prevede posibilitatea ca porturile să elimine, să suspende, să reducă sau să amâne plata taxelor de utilizare a infrastructurii portuare în circumstanțe excepționale, așa cum sunt consecințele pandemiei de COVID-19. Prin urmare, regulamentul trebuie să fie modificat astfel încât să permită posibilitatea de a atenua efectele crizei actuale și de a oferi securitate juridică statelor membre, autorităților lor competente și cetățenilor.
               
            
         
         
            
               •Coerența cu alte politici ale Uniunii
            
            
               
                  Funcționarea efectivă a transportului maritim depinde de performanța economică a operatorilor de nave. Consecințele economice negative ale pandemiei actuale de COVID-19 asupra operatorilor de nave vor avea un impact asupra sănătății financiare a acestora și vor produce efecte negative puternice asupra sistemului de transport și a economiei în ansamblu. Modificarea Regulamentului 2017/352, pentru a permite statelor membre să ofere organelor de administrare ale porturilor sau autorităților competente flexibilitatea de a decide să elimine, să suspende, să reducă sau să amâne plata taxelor de utilizare a infrastructurii portuare, poate contribui la eliminarea acestei preocupări. Statele membre vor trebui să asigure conformitatea măsurilor adoptate cu normele privind ajutoarele de stat.
               
            
            
               2.TEMEI JURIDIC, SUBSIDIARITATE ȘI PROPORȚIONALITATE
            
            
               •Temei juridic
            
            
               
                  Prezenta inițiativă are la bază articolul 100 alineatul (2) din Tratatul privind funcționarea Uniunii Europene. Dispoziția respectivă permite adoptarea tuturor dispozițiilor adecvate pentru transportul maritim și a servit deja ca bază pentru adoptarea Regulamentului (UE) 2017/352. 
               
            
            
               •Subsidiaritate (în cazul competenței neexclusive) 
            
            
               
                  Obiectivele propunerii nu pot fi realizate într-o măsură suficientă de către statele membre, din motivele expuse în cele ce urmează. Regulamentul (UE) 2017/352 nu permite statelor membre să autorizeze porturile ca, din motive precum cele menționate mai sus, să elimine, să suspende, să reducă sau să amâne plata taxelor de utilizare a infrastructurii portuare Acest obiectiv poate fi îndeplinit numai printr-o modificare a regulamentului.
               
            
            
               •Proporționalitate
            
            
               
                  Propunerea este limitată ca timp și nu depășește ceea ce este necesar pentru atingerea obiectivului de atenuare a impactului actualei pandemii de COVID-19 în scopul funcționării Regulamentului (UE) 2017/352. Măsura propusă este, prin urmare, proporționată. 
               
            
            
               •Alegerea instrumentului
            
            
               
                  Întrucât actul juridic modifică Regulamentul (UE) 2017/352, instrumentul juridic adecvat este un regulament.
               
            
            
               3.REZULTATELE EVALUĂRILOR EX-POST, ALE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI
            
            
               •Evaluări ex-post/verificări ale adecvării legislației existente
            
            
               
                  Este vorba despre o măsură urgentă, declanșată de izbucnirea bruscă și imprevizibilă a pandemiei cauzate de virusul COVID-19. Din acest motiv, măsura nu este relevantă pentru programul privind o reglementare adecvată și nu s-a efectuat o evaluare ex-post.
               
            
            
               •Consultări cu părțile interesate
            
            
               
                  Ținând cont de caracterul urgent al chestiunii, nu au fost organizate consultări oficiale cu părțile interesate. Cu toate acestea, unele autorități și porturi din statele membre au anunțat deja măsuri similare celor prevăzute aici. 
               
            
            
               •Obținerea și utilizarea expertizei
            
            
               
                  Așa cum s-a explicat, nu a fost posibilă o colectare adecvată a expertizei, din cauza caracterului urgent al situației.
               
            
            
               •Evaluarea impactului
            
            
               
                  Ținând cont de caracterul urgent al situației, nu a fost posibilă efectuarea unei evaluări a impactului. 
               
            
         
         
            
               •Drepturi fundamentale
            
            
               
                  Nu se aplică. 
               
            
            
               4.IMPLICAȚII BUGETARE
            
            
               
                  Nu se aplică.
               
            
            
               5.ALTE ELEMENTE
            
            
               •Planuri de punere în aplicare și măsuri de monitorizare, evaluare și raportare
            
            
               
                  Măsura nu include niciun fel de măsuri de monitorizare sau raportare specifice. Cu toate acestea, statelor membre li se va solicita să raporteze în legătură cu utilizarea măsurilor în vederea pregătirii unui raport către Parlamentul European și Consiliu cu privire la funcționarea și efectul regulamentului până la 24 martie 2023, conform prevederilor articolului 20 din Regulamentul (UE) 2017/352.
               
            
            
               •Explicații detaliate ale dispozițiilor specifice ale propunerii
            
            
               La articolul 21 din Regulamentul (UE) 2017/352 se adaugă un nou alineat (3). Noua dispoziție prevede posibilitatea ca, în pofida prevederilor articolului 13 alineatul (1), statele membre să permită organelor de administrare ale porturilor sau autorităților competente să elimine, să suspende, să reducă sau să amâne plata taxelor de utilizare a infrastructurii portuare datorate pentru perioada cuprinsă între 1 martie 2020 și 31 decembrie 2020. Eliminarea, suspendarea, reducerea sau amânarea plății taxei de utilizare a infrastructurii portuare trebuie să fie acordată în mod transparent, obiectiv și nediscriminatoriu tuturor utilizatorilor portuari care fac obiectul taxei de utilizare a infrastructurii portuare. Noua dispoziție acordă de asemenea organismelor de administrare ale porturilor sau autorităților competente posibilitatea de a se abate de la cerința de a transmite notificări cu o perioadă de preaviz de „cel puțin două luni”, prevăzută la articolul 13 alineatul (5) din Regulamentul (UE) 2017/352.
            
            
               2020/0067 (COD)
            
            
               Propunere de
            
            
               REGULAMENT AL PARLAMENTULUI EUROPEAN ȘI AL CONSILIULUI
            
            
               de modificare a Regulamentului (UE) 2017/352 pentru a permite organelor de administrare sau autorităților competente să prevadă o flexibilitate în ceea ce privește perceperea taxei de utilizare a infrastructurii portuare în contextul pandemiei de COVID-19  
               
            
               (Text cu relevanță pentru SEE)
            
            
               PARLAMENTUL EUROPEAN ȘI CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, în special articolul 100 alineatul (2),
            
            
               având în vedere propunerea Comisiei Europene,
            
            
               după transmiterea proiectului de act legislativ către parlamentele naționale,
            
            
               având în vedere avizul Comitetului Economic și Social European
                  2
               ,
            
            
               având în vedere avizul Comitetului Regiunilor
                  3
               ,
            
         
         
            
               hotărând în conformitate cu procedura legislativă ordinară,
            
            
               întrucât:
            
            
               (1)Pandemia de COVID-19 are un impact puternic asupra transportului maritim. Impactul puternic asupra transportului maritim și a infrastructurii portuare s-a generalizat începând cu 1 martie 2020 și va continua probabil să se facă simțit pe tot parcursul anului 2020. Eliminarea, suspendarea, reducerea sau amânarea plății taxei de utilizare a infrastructurii portuare ar putea contribui, prin urmare, la sprijinirea funcționării din punct de vedere financiar a operatorilor de nave în aceste circumstanțe excepționale. 
            
            
               (2)Articolul 13 alineatul (1) din Regulamentul (UE) 2017/352 al Parlamentului European și al Consiliului
                  4
                impune statelor membre să se asigure că taxele de utilizare a infrastructurii portuare sunt percepute de un organ de administrare al unui port sau de o autoritate competentă. Nu există excepții de la această obligație de percepere a taxelor, nici chiar în circumstanțe excepționale. 
            
            
               (3)Având în vedere consecințele pandemiei de COVID-19, este oportun să se permită statelor membre să acorde organelor de administrare ale porturilor sau autorităților competente posibilitatea de a elimina, suspenda, reduce sau amâna plata taxelor de utilizare a infrastructurii portuare datorate pentru perioada cuprinsă între 1 martie 2020 și 31 decembrie 2020. Eliminarea, suspendarea, reducerea sau amânarea plății taxei de utilizare a infrastructurii portuare trebuie să fie acordată în mod transparent, obiectiv și nediscriminatoriu tuturor utilizatorilor portuari care fac obiectul taxei de utilizare a infrastructurii portuare.
            
            
               (4)Având în vedere urgența, este de asemenea oportun să se acorde organelor de administrare ale porturilor sau autorităților competente posibilitatea de a deroga de la obligația prevăzută la articolul 13 alineatul (5) din Regulamentul (UE) 2017/352 de a informa utilizatorii infrastructurii portuare în legătură cu orice modificări în ceea ce privește natura sau nivelul taxelor de utilizare a infrastructurii portuare, cu cel puțin două luni înainte de intrarea în vigoare a acestor modificări.
            
            
               (5)Întrucât obiectivul prezentului regulament impune adoptarea unei modificări a Regulamentului (UE) 2017/352, având în vedere urgența creată de pandemia de COVID-19, Uniunea poate adopta măsuri, în conformitate cu principiul subsidiarității prevăzut la articolul 5 din Tratatul privind Uniunea Europeană. În conformitate cu principiul proporționalității, astfel cum este enunțat la articolul respectiv, prezentul regulament nu depășește ceea ce este necesar pentru atingerea acestui obiectiv.
            
            
               (6)Având în vedere urgența cauzată de circumstanțele excepționale create de pandemia de COVID-19, care justifică măsurile propuse, și, în particular, nevoia de a adopta aceste măsuri cu rapiditate în interesul sprijinirii funcționării din punct de vedere financiar a operatorilor de nave, este oportun să se prevadă o excepție de la perioada de opt săptămâni prevăzută la articolul 4 din Protocolul nr. 1 privind rolul parlamentelor naționale în Uniune, anexat la Tratatul privind Uniunea Europeană, la Tratatul privind funcționarea Uniunii Europene și la Tratatul de instituire a Comunității Europene a Energiei Atomice.
            
            
               (7)Caracterul neprevăzut și subit al pandemiei de COVID-19 și procedurile legislative aferente, necesare pentru adoptarea de măsuri corespunzătoare, au făcut imposibilă adoptarea la timp a respectivelor măsuri Din acest motiv, dispozițiile prezentului regulament trebuie să vizeze și taxele datorate pentru perioada anterioară intrării sale în vigoare. Ținând cont de natura acestor dispoziții, o astfel de abordare nu trebuie să conducă la încălcarea așteptărilor legitime ale persoanelor vizate.
            
            
               (8)Prezentul regulament trebuie să intre în vigoare în regim de urgență în ziua următoare datei publicării în Jurnalul Oficial al Uniunii Europene,
            
            
               ADOPTĂ PREZENTUL REGULAMENT:
            
            
               Articolul 1
            
            
               La articolul 21 din Regulamentul (UE) 2017/352 se adaugă următorul alineat (3): 
            
            
               „(3) Prin derogare de la dispozițiile articolului 13 alineatul (1), statele membre pot permite organului de administrare al portului sau autorității competente să nu perceapă sau să suspende ori să reducă taxa de utilizare a infrastructurii portuare sau să amâne plata taxei de utilizare a infrastructurii portuare pentru perioada cuprinsă între 1 martie 2020 și 31 decembrie 2020. Eliminarea, suspendarea, reducerea sau amânarea plății taxei de utilizare a infrastructurii portuare trebuie să fie acordată în mod transparent, obiectiv și nediscriminatoriu tuturor utilizatorilor portuari care fac obiectul taxei de utilizare a infrastructurii portuare. 
            
            
               Organul de administrare al portului sau autoritatea competentă trebuie să se asigure că utilizatorii portuari și reprezentanții sau asociațiile utilizatorilor portuari sunt informați în mod corespunzător. Termenul de două luni menționat la articolul 13 alineatul (5) nu se aplică.”
            
            
               Articolul 2
            
            
               Prezentul regulament intră în vigoare în ziua următoare datei publicării în Jurnalul Oficial al Uniunii Europene.
            
            
               Prezentul regulament este obligatoriu în toate elementele sale și se aplică direct în toate statele membre.
            
            
               Adoptat la Bruxelles,
            
            
               
                  Pentru Parlamentul European
                        Pentru Consiliu
               
            
         
         
            
               
                  Președintele
                        Președintele
               
            
         
         
            
                  
                     (1)
                  
                        Regulamentul (UE) 2017/352 al Parlamentului European și al Consiliului din 15 februarie 2017 de stabilire a unui cadru privind furnizarea de servicii portuare și a normelor comune privind transparența financiară a porturilor, JO L 57, 3.3.2017, p. 1.
               
               
                  
                     (2)
                  
                        JO C , , p. .
               
               
                  
                     (3)
                  
                        JO C , , p. .
               
               
                  
                     (4)
                  
                        Regulamentul (UE) 2017/352 al Parlamentului European și al Consiliului din 15 februarie 2017 de stabilire a unui cadru privind furnizarea de servicii portuare și a normelor comune privind transparența financiară a porturilor (JO L 57, 3.3.2017, p. 1).